钦定古今图书集成/方舆汇编/职方典/第1506卷 > 《元江杂纪》杨慎
## 钦定古今图书集成/方舆汇编/职方典/第1506卷 > 《元江杂纪》杨慎

荒远元江风土偏，彝民古朴尚依然。居家有米无烦
镪，入市需盐不用钱。十树槟榔中户产，两栽秔稻上
农田。难堪炎气经年盛，腊月犹如六月天。

二

冬杪炎蒸尚不停，平生闻见未曾经。黄瓜茄子园中
熟，麦穗苗秧野外青。山色枯焦无润泽，人容憔悴甚
伶仃。“家家平屋重铺土，蔽日藏阴得少宁。”

三

郡城虽热瘴犹平再入彝方毒不轻稻穗垂时须谨
避槟榔开处莫频行感深发哑终难救。蓄浅成灾尚
可生最忌贪花兼爱酒。犹当珍重保“长庚”

四

诸彝交错汉人稀，各种音声举措非。裹布僰民横短
鞘，桶裙猓妇没中衣。山苏迁徙无长业，糯比凶顽多
杀机。更有窝泥能作贼，《保头通》例不容违。

五

九龙江外是穷边，交阯、暹罗缅甸连。诸猛历来常犯
境，老挝自古不朝天。越裳重译先周贡，车里分符近
代传。筹国甚毋勤远略，徒劳动众耗金钱

《府志》：“城东南一百里普漂村脚礼社，江上夜有火光
烛天。土人相传有犀牛潜伏其中，又云蛟龙居之。岸
上有瀑布百十丈，飞奔入江。元人羡其水利，引以溉
田。洞内忽闻金鼓之声，江水腾沸数百丈，山为之动。
里民因其怪异，遂止其工。”

元江自明洪武建学后，从未有土著登科第者。忽正
月朔日，有瑞鸟自南来，高盈尺，文成五色，飞集圣庙
内，翔舞和鸣，逾时乃去。是年文武中遂有联捷者。
清水河发源于无量山，中有香泉，夏秋时阴雨连旬，
山水泛涨，礼社、阿墨、把边、南淇诸水俱浊，惟此水独
清。烹茶浣衣，香味异常。

城南八十里普贤村有黑龙潭。黑龙伏其中，眇一目，
鱼虾皆眇一目。潭四围林木蓊蘙叶落，潭中鸟即衔
去。人有用钩取鱼，雷雨交作。

府治南因远乡奔扛村，相传段氏时立石柱于河边，
名曰“系马桩。”每遇水泛，沙岸奔溃，石柱随奔。后石柱
自移至原所，经数百年，仍然如故。

飞来树在城东礼江上。高十馀丈，大数抱，叶如掌，有
尾，四时长青。昔相传自车里飞来，移镇礼社江口，人
称奇异，至今尚存。

元江府八百里，有“整董井。”相传蒙诏时，有土目叭细
里佩剑历川原，忽遇一井，水甚洁。细里偶以所佩剑
插井中，度水浅深后，拔剑归。逾数日，视其剑，似白镪
所铸者。细里疑之，断以斧斤剑铁尽变为银。后复迹
之，不得其处。历唐、宋、元、明，竞传其事。此井屡见屡验，
屡迹屡不见。

府城南八十里，白泽村右根生树顶，枝叶皆下垂。至
杪末，亦有根蟠土上。俗传，段氏由景东略地至元江，
道经此，驻师牧马，用桩系之，桩忽变成树，惠笼诸部
皆服之。其树今存。

府城东二十里，玉台山巅有王灵殿。天启中，义民王
维新范金铸像，高丈馀，貌极威严。凡奸邪登其庭，竦
身股栗，旋日即毙，至今人敬惮之，不敢轻入。庙尚存。